CELEX: 32021D0737
Language: hr
Date: 2021-05-04 00:00:00
Title: Provedbena odluka Komisije (EU) 2021/737 оd 4. svibnja 2021. o produljenju djelovanja koje je poduzelo Savezno ministarstvo za zaštitu klime, okoliš, energetiku, mobilnost, inovacije i tehnologiju Republike Austrije, a kojim se dopušta stavljanje na raspolaganje na tržištu i uporaba biocidnog proizvoda Biobor JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2021) 3015) (Vjerodostojan je samo tekst na njemačkom jeziku)

6.5.2021   
               
               
                  HR
               
               
                  Službeni list Europske unije
               
               
                  L 159/5
               
            
         PROVEDBENA ODLUKA KOMISIJE (EU) 2021/737
         оd 4. svibnja 2021.
         o produljenju djelovanja koje je poduzelo Savezno ministarstvo za zaštitu klime, okoliš, energetiku, mobilnost, inovacije i tehnologiju Republike Austrije, a kojim se dopušta stavljanje na raspolaganje na tržištu i uporaba biocidnog proizvoda Biobor JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2021) 3015)
            
         
         (Vjerodostojan je samo tekst na njemačkom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
         budući da:
         
                     (1)
                  
                  
                     Savezno ministarstvo za zaštitu klime, okoliš, energetiku, mobilnost, inovacije i tehnologiju Republike Austrije („nadležno tijelo”) je 24. lipnja 2020. donijelo odluku u skladu s člankom 55. stavkom 1. prvim podstavkom Uredbe (EU) br. 528/2012 o dopuštanju stavljanja na raspolaganje na tržištu i uporabe biocidnog proizvoda Biobor JF za antimikrobno tretiranje spremnika za gorivo u zrakoplovima do 22. prosinca 2020. („djelovanje”). U skladu s člankom 55. stavkom 1. drugim podstavkom te uredbe nadležno tijelo obavijestilo je Komisiju i nadležna tijela ostalih država članica o tom djelovanju i razlozima za njega.
                  
               
                     (2)
                  
                  
                     Prema informacijama koje je dostavilo nadležno tijelo to je djelovanje bilo potrebno kako bi se zaštitilo javno zdravlje. Mikrobiološka kontaminacija spremnika za gorivo i sustava za dovod goriva zrakoplova može dovesti do kvara na motoru zrakoplova i ugroziti njegovu plovidbenost, čime se ugrožava sigurnost putnika i posade. Pandemija bolesti COVID-19 i posljedična ograničenja letenja doveli su do privremenog parkiranja brojnih zrakoplova. Mirovanje zrakoplova pogoršava mikrobiološku kontaminaciju.
                  
               
                     (3)
                  
                  
                     Biobor JF sadržava 2,2’-(1-metiltrimetilendioksi)bis-(4-metil-1,3,2-dioksaborinan) (CAS broj 2665-13-6) i 2,2’-oksibis (4,4,6-trimetil-1,3,2-dioksaborinan) (CAS broj 14697-50-8), aktivne tvari za uporabu u biocidnim proizvodima vrste 6, „konzervansi za proizvode tijekom skladištenja”, kako je definirana u Prilogu V. Uredbi (EU) br. 528/2012. Budući da nisu navedene u Prilogu II. Delegiranoj uredbi Komisije (EU) br. 1062/2014 (2), te aktivne tvari nisu uključene u program rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012. Stoga se članak 89. te uredbe na njih ne primjenjuje te ih je potrebno procijeniti i odobriti da bi se biocidni proizvodi koji ih sadržavaju mogli odobriti i na nacionalnoj razini.
                  
               
                     (4)
                  
                  
                     Komisija je 7. prosinca 2020. primila obrazloženi zahtjev nadležnog tijela za produljenje tog djelovanja u skladu s člankom 55. stavkom 1. trećim podstavkom Uredbe (EU) br. 528/2012. Obrazloženi zahtjev temelji se na zabrinutosti da bi zbog mikrobiološke kontaminacije spremnika za gorivo i sustava za dovod goriva zrakoplova sigurnost zračnog prometa mogla i dalje biti ugrožena nakon 22. prosinca 2020. te na tvrdnji da je Biobor JF neophodan za kontrolu takve mikrobiološke kontaminacije.
                  
               
                     (5)
                  
                  
                     Prema informacijama koje je dostavilo nadležno tijelo, Biobor JF jedini je proizvod koji je na raspolaganju za tu uporabu. Jedini alternativni biocidni proizvod čiju uporabu proizvođači zrakoplovâ i motorâ preporučuju (Kathon™ FP 1.5) više se ne stavlja na raspolaganje na tržištu.
                  
               
                     (6)
                  
                  
                     Kako je istaknulo nadležno tijelo, mehaničko tretiranje spremnika za gorivo i sustava za dovod goriva zrakoplova moguće je samo u ograničenoj mjeri i, prema specifikacijama proizvođača, često mora biti popraćeno dodavanjem biocidnog proizvoda nakon čišćenja spremnika. Za mehaničko tretiranje spremnika može biti potrebno do 200 sati rada, ovisno o vrsti zrakoplova, što znači da zrakoplov mora nekoliko dana biti prizemljen radi održavanja.
                  
               
                     (7)
                  
                  
                     Osim toga, mehaničko tretiranje znači da aviomehaničari moraju raditi u skučenom prostoru spremnika uz brojne sigurnosne mjere, što je fizički i psihički iznimno zahtjevno i trebalo bi se svesti na najmanju moguću mjeru.
                  
               
                     (8)
                  
                  
                     Prema informacijama koje su dostupne Komisiji, proizvođač proizvoda Biobor JF poduzeo je korake za redovito odobrenje proizvoda te se očekuje da će uskoro biti podnesen zahtjev za odobrenje aktivnih tvari koje proizvod sadržava. Odobrenje aktivnih tvari te potom i odobrenje tog biocidnog proizvoda bilo bi trajno rješenje za budućnost, no za dovršenje tih postupaka bilo bi potrebno mnogo vremena.
                  
               
                     (9)
                  
                  
                     Nedostatak kontrole mikrobiološke kontaminacije spremnika za gorivo i sustava za dovod goriva zrakoplova mogao bi ugroziti sigurnost zračnog prometa, a ta se opasnost ne može dovoljno umanjiti uporabom nekog drugog biocidnog proizvoda ili na neki drugi način. Stoga je primjereno dopustiti nadležnom tijelu da produlji navedeno djelovanje.
                  
               
                     (10)
                  
                  
                     Budući da je navedeno djelovanje isteklo 22. prosinca 2020., ova bi Odluka trebala imati retroaktivan učinak.
                  
               
                     (11)
                  
                  
                     Mjere predviđene u ovoj Odluci u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Savezno ministarstvo za zaštitu klime, okoliš, energetiku, mobilnost, inovacije i tehnologiju Republike Austrije može produljiti djelovanje kojim se dopušta stavljanja na raspolaganje na tržištu i uporaba biocidnog proizvoda Biobor JF za antimikrobno tretiranje spremnika za gorivo u zrakoplovima do 26. lipnja 2022.
         
         
            Članak 2.
            Ova je Odluka upućena Saveznom ministarstvu za zaštitu klime, okoliš, energetiku, mobilnost, inovacije i tehnologiju Republike Austrije.
            Primjenjuje se od 23. prosinca 2020.
         
         
            Sastavljeno u Bruxellesu 4. svibnja 2021.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.
         
         
            (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).